PET og politiet bevogter ikke kun justitsminister Søren Pape Poulsens bopæl søndag aften men også udlændinge- og integrationsminister Inger Støjbergs.

Det sker, fordi sikkerheden omkring de to ministre for tiden er styrket.

Det oplyser PET i en pressemeddelelse.

Oplysningerne, om PET og politiets tilstedeværelse ved Inger Støjbergs bolig, kommer, efter det søndag eftermiddag kom frem, at bevæbnede politibetjente og patruljevogne bevogter justitsminister Søren Pape Poulsens bolig i Viborg.

Bevæbnet politi er til stede ved justitsminister Søren Pape Poulsens hjem i Viborg, søndag den 24. februar 2019. Foto: Bo Amstrup/Ritzau Scanpix Vis mere Bevæbnet politi er til stede ved justitsminister Søren Pape Poulsens hjem i Viborg, søndag den 24. februar 2019. Foto: Bo Amstrup/Ritzau Scanpix

»Jeg kan bekræfte, at der er politi til stede, men jeg kan ikke udtale mig yderligere på nuværende tidspunkt,« sagde Carsten Henriksen, vagtchef ved Midt- og Vestjyllands Politi, i den forbindelse til B.T.

Hvorvidt der er tale om en konkret trussel mod de to ministre, eller om det er mere generelt, har det ikke været muligt at få oplyst.

Generelt er både PET, Politi og ministerierne sparsomme med oplysninger om den øgede sikkerhed omkring de to ministre.

B.T. har forsøgt at få en kommentar fra PET, men de henviser til pressemeddelelsen og har ikke yderligere kommentarer.

Foto: Bo Amstrup/Ritzau Scanpix Vis mere Foto: Bo Amstrup/Ritzau Scanpix

Heller ikke Inger Støjberg ønsker at kommentere på sagen.

»Vi ønsker ikke at kommentere mere på sagen, end det PET har meldt ud,« siger Mark Thorsen, Inger Støjbergs personlige rådgiver til B.T.

Samme gør sig gældende for Søren Pape.

Det oplyser Camilla Svane, presse- og kommunikationsrådgiver hos Justitsministeriet, som B.T. søndag aften har været i kontakt med.

Hans Jørgen Bonnichsen, tidligere operativ chef i PET, forklarer til Ritzau, at truslen både kan være konkret eller baseret på en samlet vurdering af situationen omkring de to ministre.

»Vi kommer ikke uden om, at her på det seneste har der været heftige diskussioner om paradigmeskift og heftige diskussioner om hjemtagning af krigere fra Islamisk Stat,« siger han.

»Men det kan også være en helt konkret trussel, som har manifesteret sig eventuelt via telefon, internet eller brev.«

Han forklarer, at trusselsniveauet omkring ministre hæves oftere, 'end man går og forestiller sig som almindelig borger i det her land'.